text: Havnepromenade åbner for besøgende
  09 august 2017 kl. 10.22
  En del af det store projekt Landgangen på havnen i Esbjerg er nu færdig, og havnepromenaden bliver indviet onsdag.
  Havnepromenaden er det første man ser, når man går sig en tur fra midtbyen ned mod havnen, og efter lang tids afspærring er den nu klar til, at esbjerggenserne kan tage den i brug.
  Havnepromenaden er en del af det store projekt Landgangen, der skal forsøge at binde by og havn bedre sammen. Det første spadestik blev taget i april sidste år, men kl. 14 onsdag bliver første del af projektet indviet.
  - Indvielsen her en en fin opvarmning til næste år, hvor vi fejrer byens 150 år jubilæum ved at forbinde de to dele med de sidste 65 meter bro fra Landskabshøjen og over til pladsen foran Gammelhavn, siger byens borgmester Johnny Søtrup (V) i en pressemeddelelse. 
  Læs mere om planen for at binde havn og by sammen i Esbjerg.
  Samtidig åbnes der op for den del af Landgangen, der går over til og rundt om havneadministrationen. En lille tur på 250 meter.
  En del af Landgangen vil dog igen blive spærret af, når klapbroen over Toldbodvej skal bygges.
  